Somlói körkép a Stefánia Palotában - Bor és Piac - borpiaci szakmai magazin
Témák:borjourNagy-Somló borvidékStefánia Palota
A Borjour szervezésében csaknem harminc somlói pincészet mutatkozott be november 23-án a Stefánia Palotában. A látogatók az ország legjobb száraz fehérboraiból kaphattak ízelítőt.
Sokat fejlődött a Somló az elmúlt röpke két évtized alatt. Bár már a rendszerváltoztatás idején is volt néhány kispincészet, ahol kiváló minőségű borok születtek, ám a legtöbbre a tőkék túlterhelése, és a dohos hordók használata volt a jellemző. Mára óriásit változott a helyzet, teljesen megújult a borkészítés szemlélete, a hozamkorlátozás és a megfelelő tartály-, és hordóhasználat általánossá vált a kisbirtokok esetében is.
Ambrus Lajos és a Petit Somlai írásban és palackban egyaránt
Élményt jelentett végigkóstolni a Somló borászainak széles szortimentjét. Legendás egyéniségek mutatták be produktumaikat péntek délután a Stefánia Palota illusztris környezetében. Az országos léptékben is kiemelkedő Kreinbacher és Tornai pincészetek mellett jelen volt Spiegelberg Stefán, aki már évek óta sorra nyeri a fehérboros országos teszteket, és ott volt Ambrus Lajos is, aki a hazai széppróza terén is az élvonalhoz tartozik, és aki az irodalom terén is a hegy történetének kiemelkedő krónikása.
Horváth József és felesége a Kancellár Birtok képviseletében
A régebb idők óta működő és elismert pincészetek mellett kellemes színfoltot jelentettek a fiatalabb vállalkozások. Ezek közé tartozik a Kancellár Birtok, akik a hegyen feltörekvő birtoknak számítanak csaknem 20 hektáros birtokukkal. Széles szortimenttel rendelkeznek a legjobb somlói fajtákból a Juhfarktól a Hárslevelűn át a Furmintig, sőt a fogyasztói igényekhez alkalmazkodva nyitottan hazai kékszőlők irányában is. Nagy örömöt jelent az Inhauser Pincészet jelenléte is, hiszen idősebb Inhauser István a Somló rendszerváltás idején való feltámadásának egyik első fecskéje volt. Most fia, ifjabb Inhauser István édesapja elhunytát követően fiatalos lendülettel, innovatív ötletekkel vette kézbe a pincészet feltámasztását, a hagyományos fajták mellett újakra is nyitva.
A Tornai Pincészet legendás Top Selection Aranyhegy Juhfarkja
A legvonzóbb választékkal kétségkívül a Szép Heléna Pincészet jelentkezett, ahol a csúcstermék Nászéjszakák bora mellett ellenállhatatlan volt a Csókolj meg babám! gyöngyözőbor ugyanúgy, mint a Jajj az a szerelem Olaszrizling.
A Szép Heléna Pince vonzó választéka
Természetesen az összes bemutatkozó pincészet megérdemli, hogy felsorolásra kerüljenek. A kiállítók tehát a következő borászatok voltak: Ambrus Lajos (Ság hegy), Balogh Családi Pincészet, Barcza Pincészet, Barnabás Pince, Bogdán Birtok Pincészete, Csetvei Pince, Csordás-Fodor Borház, Dénes Hegybirtok (Ság hegy), Fekete Béla Borászat, Gézaháza Pince, Inhauser Pincészet, Kancellár Birtok, Kőfejtő Pince – Tóth Péter, Joós pince – Somlói Aranyszem, Kolonics Pincészet, a Nagybajuszú Jász Laci Pincéje, Gábor Mundi Marton Pincészet, Somló Kincse Kézműves Kispince, Somlói Vándor Pince, Spiegelberg Artisan Winery, Szabó Gyula Pincészete, Szalai Pince, Szent Margit Pincészet, Tomcsányi Családi Birtok, Tornai Pincészet, Kreinbacher Birtok, Zsirai Pincészet.